
Lietuvos Respublikos Seimui                                        Į 2024-12-16  Nr. S-2024-4678-XVP-57
 

dėl VIEŠŲJŲ IR PRIVAČIŲ INTERESŲ DERINIMO ĮSTATYMO NR. VIII-371 6 STRAIPSNIO PAKEITIMO ĮSTATYMo projekto nr. XVP-57 ATITIKTIES EUROPOS SĄJUNGOS TEISEI

Įvertinę Lietuvos Respublikos Seimo pateikto derinti Lietuvos Respublikos viešųjų ir privačių interesų derinimo įstatymo Nr. VIII-371 6 straipsnio pakeitimo įstatymo projekto Nr. XVP-57  (toliau – Projektas) atitiktį Europos Sąjungos teisei, teikiame pastabas ir pasiūlymus.
Visų pirma, pažymėtina, kad Projekto 1 straipsnio 1 dalimi siekiama išplėsti duomenų, kuriuos reikia deklaruoti, apimtį, t. y. deklaruojantis asmuo deklaracijoje privalėtų nurodyti duomenis apie juridinius asmenis, kuriuose jis, jo sutuoktinis, sugyventinis ar partneris turi akcijų ar yra juridinio asmens dalyvis, nepaisant to, ar šios akcijos ar dalyvio teisės suteikia galimybę daryti lemiamą įtaką juridinio asmens veiklai. Projekto 1 straipsnio 2 dalimi siekiama praplėsti deklaruojamų sandorių, numatytų Lietuvos Respublikos viešųjų ir privačių interesų derinimo įstatymo 6 straipsnio 2 dalies 2 punkte, laikotarpį, apimant ne tik sandorius, sudarytus per pastaruosius 12 mėnesių, bet ir galiojančius anksčiau sudarytus sandorius. 
Projektas vertintinas atsižvelgiant į Europos Sąjungos Teisingumo Teismo (toliau – ESTT) 2022 m. rugpjūčio 1 d. sprendimą byloje C-184/20 (OT prieš Vyriausiąją tarnybinės etikos komisiją) (toliau – Sprendimas) dėl privačių interesų deklaracijų skelbimo teisėtumo pagal 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas). 
Reglamento 6 straipsnio 3 dalyje nustatyta, kad siekiant asmens duomenų tvarkymo teisėtumą grįsti Reglamento 6 straipsnio 1 dalies c arba e punktu (tvarkyti duomenis būtina, kad būtų įvykdyta duomenų valdytojui taikoma teisinė prievolė (Reglamento 6 straipsnio 1 dalies c punktas) arba tvarkyti duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas (Reglamento 6 straipsnio 1 dalies e punktas)), asmens duomenų tvarkymas turi atitikti viešojo intereso tikslą ir būti proporcingas siekiamam tikslui (Sprendimo 69 punktas). Be to, asmens duomenų viešinimas, kaip teisės į privatų gyvenimą gerbimą ir asmens duomenų apsaugą ribojimas, turi: pirma, būti būtinas; antra, atitikti Europos Sąjungos pripažintus bendrojo intereso tikslus arba būti reikalingas kitų asmenų teisėms ir laisvėms apsaugoti; trečia, neturi viršyti to, kas griežtai būtina, ir, ketvirta, suvaržymą nustatančiame teisės akte turi būti numatytos aiškios ir tikslios taisyklės, kuriomis būtų reglamentuojama atitinkamos priemonės apimtis ir taikymas (Sprendimo 70 punktas). 
Vertinant aukščiau nurodytą būtinumo reikalavimą, reikia atsižvelgti į Reglamento preambulės 39 konstatuojamąją dalį, kurioje nurodyta, kad šis reikalavimas įvykdomas, jei nurodytas bendrojo intereso tikslas negali būti tinkamai ir taip pat veiksmingai pasiektas kitomis priemonėmis, kurios mažiau ribotų duomenų subjektų pagrindines laisves ir teises, ypač teises į privatų gyvenimą ir į asmens duomenų apsaugą, o nukrypti nuo tokių duomenų apsaugos principo leidžiančios nuostatos ir šio principo apribojimai negali viršyti to, kas yra griežtai būtina (Sprendimo 85 punktas). Tai reiškia, kad sprendžiant asmens duomenų viešinimą kiekvienu atveju būtina įvertinti, ar kitos, mažiau privatumą ribojančios priemonės nebūtų tinkamos ir veiksmingos. Tais atvejais, kai asmens duomenų skelbimas visgi laikomas būtinu, kiekvienu atveju reikia įvertinti, ar būtina sudaryti galimybę su viešinamais asmens duomenimis susipažinti neribotam asmenų skaičiui (Sprendimo 92 punktas). 
Atsižvelgiant į tai, kas išdėstyta, bei į tai, jog Projekto aiškinamajame rašte vienintelė projekto rengimą paskatinusi priežastis nurodyta tai, jog „viešojoje erdvėje ne kartą reikšta kritika apie reikalaujamų deklaruoti duomenų nepakankamumą”, Projektą tobulinant bei svarstant turėtų būti įvertinta, ar priėmus siūlomas nuostatas asmens duomenų viešinimas bus proporcingas siekiamam tikslui, ypač atsižvelgiant į tai, kad deklaracijoje turės būti pateikiami duomenys ne tik apie bet kokį deklaruojančio asmens, bet ir deklaruojančio asmens sutuoktinio, partnerio ar sugyventinio dalyvavimą juridiniame asmenyje.
Vadovaujantis Reglamento 36 straipsnio 4 dalimi, numatančia, kad rengiant pasiūlymą dėl teisėkūros priemonės, kurią turi priimti nacionalinis parlamentas, susijusios su duomenų tvarkymu turi būti konsultuojamasi su priežiūros institucija, ir 57 straipsnio 1 dalies c punktu, numatančiu, kad priežiūros institucija pataria nacionaliniam parlamentui, vyriausybei ir kitoms institucijoms teisėkūros ir administracinių priemonių, susijusių su fizinių asmenų teisių ir laisvių apsauga tvarkant duomenis, klausimais, dėl Projekto turėtų būti gauta išvada iš Valstybinės duomenų apsaugos inspekcijos.

